На основу члана 53. Статута Факултета за хотелијерство и туризам у Врњачкој Бањи (пречишћен текст, бр. 1540 од 14.08.2020.г.), на предлог Наставно - научног већа, Савет Факултета за хотелијерство и туризам у Врњачкој Бањи, на седници одржаној дана 27.12.2021. године, донео је

**О Д Л У К А**

**о висини квоте за суфинансирање учешћa запослених**

**на научним и стручним скуповима у земљи и иностранству у току 2022. године**

**Члан 1.**

Овом одлуком утврђује се квота у висини од 15.000,00 динара за суфинансирање учешће наставника и сарадника Факултета за хотелијерство и туризам у Врњачкој Бањи на научним и стручним скуповима у земљи и иностранству током 2022. године.

**Члан 2.**

За наставнике и сараднике Факултета, који током 2022. године први пут заснују радни однос на Факултету за хотелијерство и туризам у Врњачкој Бањи, висина квоте се одређује у односу на висину квоте из члана 1., пропориционално броју месеци од тренутка заснивања радног односа.

**Члан 3.**

Средства из квоте одобрена на основу члана 1. која се не утроше током календарске 2022. године, не могу се преносити у наредну календарску годину.

**Члан 4.**

Одобрена квота се не може уступати другом запосленом.

**Члан 5.**

Одобрена квота из члана 1. ове Одлуке, може се користити и за:

* плаћање трошкова штампања постера наставника и сарадника приликом учешће на научним и стручним скуповима,
* плаћање трошкова полагања стручних испита ради стицања одговарајућих сертификата,
* плаћање чланарине наставника и сарадника у научним односно стручним асоцијацијама и телима,
* плаћање трошкова публиковања радова наставника и сарадника у домаћим и иностраним часописима,
* трошкове превода,
* трошкове лектуре и коректуре,
* трошкове лабораторијских анализа.

**Члан 6.**

Предвиђена квота може се користити уколико су наставници и сарадници Факултета у својим радовима публикованим током претходне или текуће календарске године у другим домаћим и међународним научним часописима, цитирали радове публиковане у факултетском научном часопису „Менаџмент у хотелијерству и туризмуˮ не старије од две године.

Публиковани рад који је у једној календарској години наведен као основ за коришћење предвиђене квоте не може се наводити као основ за коришћење квоте у наредним календарским годинама.

Услов из става 1. и става 2. овог члана не важи за наставнике који предају страни језик.

**Члан 7.**

Захтев за суфинансирање учешћа наставника и сарадника на научним и стручним скуповима, односно коришћење одобрене квоте за намене предвиђене чланом 5. ове Одлуке, уз приложене рачуне и доказе о извршеној уплати, доказе о цитирању, тј. извод из научног часописа у којем је цитиран научни рад, запослени подносе декану Факултета.

Захтев из става 1. овог члана подноси се најкасније до 20. децембра 2022. године.

**Члан 8.**

На основу поднетог захтева и приложених доказа, декан Факултета доноси решење којим се одобрава исплата новчаних средстава у висини утрошених средстава до висине квоте одређене чланом 1. ове Одлуке.

**Члан 9.**

Наставник, одн. сарадник коме је одобрена исплата новланих средстава за суфинансирање учешћа на научним и стручним скуповима, обавезан је да по завршетку научног и стручног скупа надлежној катедри поднесе извештај о учешћу на наведеном скупу.

**Члан 10.**

Ова Одлука ступа на снагу осмог дана од дана објављивања на огласној табли Факултета.

САВЕТ ФАКУЛТЕТА

ФАКУЛТЕТ ЗА ХОТЕЛИЈЕРСТВО И ТУРИЗАМ У ВРЊАЧКОЈ БАЊИ

Број 3088 дана 27.12.2021. године

**ПРЕДСЕДНИК САВЕТА**

доц. др Mиљан Лековић